Spoštovani starši,

zadnjih sedem tednov je bilo v naših življenjih zelo posebnih, zelo drugačnih. Verjetno ste se naučili marsikaj, kar se sicer ne bi. Tudi otroci so se naučili povsem drugačnih veščih, kot bi se jih sicer. Teden, ki je minil, je bil prav osvežujoč. Vsaj kar se tiče šolskih obveznosti, smo si lahko malo oddahnili. Pokazala se je tudi luč na koncu tunela, saj so ukinili nekaj omejitev v naših življenjih in napovedali sprostitve ukrepov na več področjih. To je poleg olajšanja, da se bomo vendarle počasi vrnili na delo in med ljudi, prineslo tudi dodatne skrbi. Iz medijev smo izvedeli, da naj bi se učenci prve triade vrnili v šolo 18. maja, kasneje tudi devetošolci. Vsi ostali naj bi šolsko leto zaključili na daljavo. Šole še nismo dobile navodil kako naj bi vračanje otrok dejansko izvedli. Takoj, ko bodo podana navodila in bomo pripravili vse potrebno za varno vrnitev otrok v šolo, vas bomo o tem obvestili.

Že pred počitnicami je bilo napovedano, da bo potrebno pridobiti ocene. Za vse učence velja, da je potrebno pridobiti najmanj eno oceno v drugem ocenjevalnem obdobju. To pomeni, da lahko učence pridobi tudi več ocen, če bo učitelj presodil, da je to potrebno.

Učitelji razredne stopnje se bodo z učenci in vami dogovarjali oziroma so se že na kakšen način in kdaj bodo učenci pridobili ocene.

Z učitelji predmetne stopnje pa smo se odločili sledeče:

* Učitelji so učencem že sporočili oz jim bodo najkasneje v prvem tednu maja, na kakšen način bodo pridobili ocene.
* Ocenjevanje za katerega bo potrebna izvedba preko video konferenc potekalo v dveh terminih in sicer vsak dan med 8.00 in 9.00, ter med 13.00 in 15.00.
* V kolikor zaradi različnih vzrokov, ki so vezani na posamezno družino, učenec ne bo dosegljiv za ocenjevanje v terminu za ocenjevanje, je seveda možno ocenjevanje ob drugi uri. O tem se učenec dogovori z učiteljem pri katerem bo ocenjen. Če zato izostane pri video konferenci drugega predmeta, o tem obvesti učitelja tistega predmeta.
* Termini video konferenc med 9.00 in 13.00 so še vedno namenjeni izvajanju pouka na daljavo.
* V enem tednu učenec lahko pridobi največ tri ocene. Za termine ocenjevanja se bodo učenci sami dogovarjali z učitelji. V kolikor bodo pri organizaciji potrebovali pomoč, jim prosim pomagajte.
* Pri oblikovanju ocene se bo upoštevalo tudi sodelovanje učenca pri pouku na daljavo.

Hvala vam za sodelovanje, pomoč, organizacijo dela in iskanje rešitev še vseh dodatnih izzivov s katerimi se srečujete.

Verjamem, da smo skupaj močni, da zmoremo in da bomo uspešno zaključili tudi to malo drugačno šolsko leto.

Veliko moči in pozitivne energije vam želim,

Meta Trček, ravnateljica